作者:張說
標題:奉酬韋祭酒自湯還都經龍門北溪莊見貽之作
內容:聞君湯井至，瀟灑憩郊林。拂曙攜清賞，披雲覯綠岑。歡言遊覽意，款曲望歸心。是日期佳客，同山忽異尋。桃花迂路轉，楊柳間門深。泛舟伊水漲，系馬香樹陰。繁弦弄水族，嬌吹狎沙禽。春滿汀色媚，景斜嵐氣侵。懷仁殊未遠，重德匪專臨。來藻敷幽思，連詞報所欽。